10. februára 2023

Ocenenie pre výskumníčky: podávanie prihlášok otvorené

Spoločnosť Henkel spúšťa druhý ročník súťaže „Martha Schwarzkopf Award“ zameranej na ženy pôsobiace v oblasti vedy

Düsseldorf – Henkel po druhýkrát udelí svoju cenu za výskum s názvom „Martha Schwarzkopf Award for Women in Science“ („Cena Marthy Schwarzkopfovej pre ženy pôsobiace v oblasti vedy“), ktorá je zameraná na podporu vedkýň. Okrem hlavnej ceny sa tento rok bude udeľovať aj doplnková cena pre „Emerging Talents“ („Rozvíjajúce sa talenty“). Podávanie prihlášok začína 11. februára – v Medzinárodný deň žien a dievčat vo vede. Výskumníčky pôsobiace v prírodných vedách, medicíne či informatike sa do súťaže môžu prihlásiť predstavením svojho prínosu v oblasti výskumu vlasov, prípadne v inej príbuznej oblasti. Majú šancu vyhrať až 10 000 eur v prípade hlavnej ceny a až 5 000 eur za ocenenie v kategórii „Rozvíjajúce sa talenty“.

*„Diverzita je v prírodných vedách katalyzátorom pokroku, avšak vo sfére vedeckého výskumu vidíme ženy ešte stále zriedkavejšie ako mužov. Keďže je rodová rovnosť veľkou prioritou celej spoločnosti Henkel, k oslave Medzinárodného dňa žien a dievčat vo vede sa pripájame tým, že práve v tento deň otvárame prihlasovanie do súťaže o Cenu Marthy Schwarzkopfovej v oblasti výskumu vlasov,“* hovorí Frank Meyer, ktorý pracuje v Henkel Consumer Brands ako Senior Vice President Global R&D. Astrid Kleen, ktorá pracuje v Henkel Consumer Brands ako Director of Global Hair R&D, dodáva: *„Porozumenie ľudským vlasom je pre naše inovácie absolútnou prioritou. Prostredníctvom ceny Martha Schwarzkopf Award vyjadrujeme poctu všetkým výnimočným výskumníčkam za ich úspechy v oblasti zdravia vlasov a pokožky hlavy.“*

Ocenenie je prejavom úcty voči Marthe Schwarzkopfovej, ktorá bola v Nemecku jednou z prvých žien na čele firmy a zároveň zakladateľkou Inštitútu pre výskum vlasov. Dnes je Schwarzkopf jednou z popredných spoločností v spotrebiteľskom odvetví spoločnosti Henkel a najväčšou značkou v segmente starostlivosti o vlasy v rámci Consumer Brands. Všetky technologické inovácie tejto značky stavajú na tradícii Inštitútu Schwarzkopf pre výskum vlasov, ktorý prevádzkuje laboratóriá zamerané na výskum a vývoj, salóny na testovanie vlasov a vlasové akadémie po celom svete. Ocenenie nie je len oslavou Marthinej inovatívnosti a podnikateľského ducha, ale aj empatie, s ktorou viedla svoju firmu a Centrum Schwarzkopf pre výskum vlasov.

*„Veľký záujem a vysoká kvalita prihlášok v rámci minuloročného pilotného ročníka ceny Martha Schwarzkopf Award nás príjemne prekvapil. V nadväznosti na spätnú väzbu od uchádzačiek sme sa tento rok rozhodli súťaž rozšíriť o doplnkovú kategóriu „Rozvíjajúce sa talenty“. Týmto krokom chceme dosiahnuť to, aby podporu od nás získali nielen skúsené vedkyne, ale aj nádejné výskumníčky, ktoré sú ešte len na začiatku svojej kariéry,“* hovorí Andrea Sättler, riaditeľka pre výskum a vývoj v rámci Henkel Consumer Brands a predsedníčka odbornej poroty ceny Martha Schwarzkopf Award.

**Ako sa prihlásiť do súťaže**

Martha Schwarzkopf Award je určená pre výskumníčky z celého sveta, ktoré majú doktorát a dlhodobé skúsenosti v oblasti prírodných vied, medicíny či informatiky a realizujú výskum v oblasti vlasov alebo iných príbuzných oblastiach, kam napríklad patrí výskum textilných a vlnených vlákien, analýza biologických povrchových vrstiev alebo výskum interakcie látok s vlasmi či pokožkou hlavy. Výskumníčky s magisterským/inžinierskym titulom v spomínaných oblastiach sa môžu uchádzať o cenu v kategórii „Rozvíjajúce sa talenty“, aj keď sú ešte len na začiatku svojej vedeckej kariéry.

Prihlášky posúdi porota pozostávajúca z odborníčok – uznávaných vedkýň, ktoré pracujú v rámci Henkel Consumer Brands R&D. Víťazka ceny Martha Schwarzkopf Award získa finančnú odmenu vo výške 10 000 eur a víťazka v doplnkovej kategórii „Rozvíjajúce sa talenty“ bude odmenená sumou 5 000 eur. Slávnostná ceremónia sa bude konať v novembri 2023 v nemeckom Hamburgu. Tohtoročné výherkyne sa budú môcť zapojiť do mentoringového programu v spolupráci s popredným vedcom zo spoločnosti Henkel a budú začlenené aj do odborného networkingu, v ktorom sú aj minuloročné výherkyne.

Prihlášky bude možné podávať do 1. mája 2023. Uchádzačky môžu posielať svoje prihlášky na emailovú adresu [RnD.Award@henkel.com](mailto:RnD.Award@henkel.com) v nemčine alebo angličtine.

K prihláške je potrebné priložiť nasledujúce dokumenty:

* Motivačný list s uvedením osobných dôvodov, prečo sa kandidátka uchádza o toto ocenenie
* Krátky životopis zameraný na vedeckú oblasť záujmu, v ktorej uchádzačka pracuje
* Zoznam najdôležitejších publikácií
* Stručné zhrnutie verejne dostupnej vedeckovýskumnej činnosti uchádzačky v oblasti výskumu vlasov a pokožky hlavy, technológií týkajúcich sa vlákien, počítačových modelov na skúmanie vlákien vrátane vedeckých metód na analýzu povrchových vrstiev, štruktúru vlákien, syntézu farbív či analýzy biologických procesov vo vlasových korienkoch (akékoľvek vedecké prístupy)
* Fotografia konkrétnej aplikácie (nepovinné)

Porota rozhodne o víťazkách do 1. augusta 2023, pričom rozhodujúcim faktorom výberu bude nielen relevantnosť práce v oblasti výskumu zameraného na vlasy, ale aj relevantnosť z hľadiska spotrebiteľov a životného prostredia. Ďalšími kritériami sú novátorstvo, originalita, inovačný potenciál, realizovateľnosť výskumných projektov a význam pre sektor vlasovej kozmetiky.

O spoločnosti Henkel

Vďaka svojim značkám, inováciám a technológiám je spoločnosť Henkel svetovým lídrom na trhoch s priemyselným a spotrebným tovarom. Obchodná divízia Adhesive Technologies je globálnym lídrom na trhu so spojovacími a lepiacimi materiálmi, tmelmi a funkčnými nátermi. Obchodná divízia Consumer Brands sa drží na popredných miestach na mnohých svetových trhoch predovšetkým v segmentoch vlasovej kozmetiky a pracích a čistiacich prostriedkov pre domácnosť. Medzi tri najsilnejšie značky spoločnosti patria Loctite, Persil a Schwarzkopf. Vo finančnom roku 2021 vykázala spoločnosť Henkel obrat vo výške viac než 20 mld. eur a upravený prevádzkový zisk približne vo výške 2,7 mld. eur. Prioritné akcie spoločnosti Henkel sú kótované na nemeckom akciovom indexe DAX. Udržateľnosť už dlhodobo patrí medzi tradičné priority spoločnosti Henkel, pričom na plnenie konkrétnych cieľov má spoločnosť vypracovanú jasnú stratégiu dlhodobej udržateľnosti. Spoločnosť Henkel bola založená v roku 1876 a dnes celosvetovo zamestnáva viac než 50 000 zamestnancov, ktorých spája silná firemná kultúra, spoločné hodnoty a spoločné poslanie: „Pioneers at heart for the good of generations“. Viac informácií nájdete na stránkach [www.henkel.com](http://www.henkel.com).

O spoločnosti Henkel Slovensko

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

Kontakt

Zuzana Kaňuchová

Riaditeľka korporátnej komunikácie

Telefón: +421 917 160 597

E-mail: [zuzana.kanuchova@henkel.com](mailto:zuzana.kanuchova@henkel.com)